– Миңә күп дин әһеле: “Ниңә дингә күсмәйxadһең? Һиндә бит дингә тартылыу бар”, – ти. Кеше дингә тулыһынса таҙарынып, әҙер булып килергә тейеш. Әммә Аллаһы Тәғәләнең барлығына ышанам, ислам ҡанундарын тоторға тырышам. Дингә тартылыу тигәндән, яҙмыштың бер ҡыҙыҡлы осрағы ла булды. 2009 йылда Мәскәү ҡалаһынан шылтыратып: “Бик күп тауышты тыңланыҡ, һеҙҙең тауышығыҙ беҙгә ныҡ оҡшаны. Ҡөрьән Кәримде тулыһынса аудиояҙма өсөн уҡырға ризаһығыҙмы?” – тип һоранылар. Дини белемем булмауын әйткәс, миңә белемле, диндар булған, намаҙ уҡыған, ислам ҡанундары буйынса йәшәгән уҡытыусы беркетеп, һәр һүҙҙе, һәр хәрефте дөрөҫ әйтергә өйрәтәсәктәрен белдерҙеләр. Бөтә Рәсәй буйынса минең тауышымды һайлағандар икән, был юҡҡа ғына түгелдер, тип ризалыҡ бирҙем. Шулай итеп, изге китабыбыҙ минең уҡыуҙа илебеҙ буйлап диск булып таралды. Тик бер генә кәмселеге бар: ул DVD форматында сыҡҡан һәм һәр магнитолала тыңлап булмай. Алла бирһә, үҙемдең юбилей кисәһенә тиклем MP3 форматына үҙгәртеп сығарырға ниәтләйем.